Hlatky-Schlichter Hubert búcsúzik a KIOSK Budából lett Leo Bistrótól - Dining Guide
2018 tavasza óta a harmadik étteremnév és -koncepció a Leo Bistro: a nemzetközi Beefbar brandet, majd a KIOSK Budát váltotta a Leo, a legújabb fejlemények szerint pedig a továbbiakban nem Hlatky-Schlichter Hubert viszi tovább a Clark Hotel vendéglátását.
A város egyik legszebb fekvésű szállodájának alsó szintjén éttermet, fent pedig tetőbárt működtetnek, LEO Bistro és LEO Rooftop néven. Jelenleg egyik sem üzemel, új vezetés alá kerül a Hotel Clark vendéglátása.
A csúcskategóriás húsoknak szentelt Beefbar étteremek több világvárosban (Párizs, Monaco, Róma, Saint-Tropez, Athén, Hongkong, New York stb.) sikerrel üzemelnek, nálunk sajnos nem élt meg a Giraudi Group koncepciója. A Lánchíd budai hídfőjénél található lokáció és a szálloda, valamint az étterem beltere is méltó volt a márkához, de tavaly ősszel a budapesti Beefbar KIOSK Budává alakult. A Pesten sikeresen működő brand nem működött a hotelben, az azután bejelentett Leo Bistrónak pedig nem is volt alkalma-ideje bizonyítania Hlatky-Schlichter Hubert vezetése alatt, tegnap ugyanis bejelentették az elválást.
A Március 15. téri KIOSK továbbra is a pesti vendéglátás megbízható szereplője. Különösen kedvelt az ebédmenüje, és esténként is sokan választják a komoly befogadóképességű, tágas beltérrel és nagy terasszal váró belvárosi éttermet, akár vacsorára, akár koktélozásra, iszogatásra. A Piazza Budapest könnyedebb konyhával és sokféle itallal vár szabadtéren, a KIOSK előtti placcon.
A volt Beefbar elengedése mellett ugyanakkor jó hírt is kapott múlt héten a cégcsoport: a Babel Budapest továbbra is tartja 2019-ben érkezett Michelin-csillagát. A hírek szerint ősszel nyit újra a KIOSK mellett található fine dining étterem.
#KIOSK Buda
#Leo Bistro
#Leo Rooftop Bar